NARIADENIE KOMISIE (ES) č. 170/2005
z 31. januára 2005,
ktorým sa na hospodársky rok 2005/2006 stanovuje výška pomoci pre paradajky určené na spracovanie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), a najmä na jeho článok 6 ods. 1,
keďže:
(1)
Článok 3 ods. 3 nariadenia Komisie (ES) č. 1535/2003 z 29. augusta 2003, ktorým sa ustanovujú podrobné pravidlá na uplatňovanie nariadenia Rady (ES) č. 2201/96 o systéme pomoci pre výrobky z ovocia a zeleniny (2), stanovuje, že Komisia najneskôr do 31. januára oznámi výšku pomoci pre paradajky určené na spracovanie.
(2)
Pre štáty, ktoré boli členmi Spoločenstva k 30. aprílu 2004, je kontrola dodržiavania prahov spracovania paradajok uvedených v článku 5 ods. 1 nariadenia (ES) č. 2201/96 na vnútroštátnej úrovni a na úrovni Spoločenstva založená na množstvách, na ktoré bola počas posledných troch hospodárskych rokov, za ktoré sú už známe definitívne údaje pre všetky dotyčné členské štáty, poskytnutá pomoc.
(3)
Pre členské štáty, ktoré pristúpili k Únii 1. mája 2004, je kontrola dodržiavania prahov spracovania paradajok na vnútroštátnej úrovni a na úrovni Spoločenstva založená na množstvách, pre ktoré bola požadovaná pomoc na hospodársky rok 2004/2005 v súlade s článkom 4 nariadenia (ES) č. 416/2004 z 5. marca 2004, ktorým sa ustanovujú prechodné opatrenia na uplatňovanie nariadenia Rady (ES) č. 2201/96 a nariadenia (ES) č. 1535/2003 v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii (3).
(4)
Množstvo paradajok spracovaných v rámci režimu pomoci, relevantné pre kontrolu dodržiavania prahov na vnútroštátnej úrovni a na úrovni Spoločenstva, presahuje prah Spoločenstva o 128 640 ton. V prípade členských štátov, ktoré prekročili prah spracovania, musí byť preto výška pomoci pre paradajky určené na spracovanie na hospodársky rok 2005/2006 zmenená so zreteľom na úroveň stanovenú v článku 4 ods. 2 nariadenia (ES) č. 2201/96, v súlade s článkom 5 ods. 2 a ods. 4 uvedeného nariadenia, ako aj s článkom 3 ods. 2 nariadenia (ES) č. 416/2004.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spracované produkty na báze ovocia a zeleniny,
PRIJALA TOTO NARIADENIE:
Článok l
Na hospodársky rok 2005/2006 je výška pomoci pre paradajky, na základe článku 2 nariadenia (ES) č. 2201/96, stanovená takto:
a)
v Grécku, vo Francúzsku, v Portugalsku, v Taliansku, v Českej republike, na Cypre, v Maďarsku, na Malte, v Poľsku a na Slovensku 34,50 EUR/tona;
b)
v Španielsku:
i)
34,50 EUR/tona pre paradajky určené na spracovanie na celé šúpané paradajky;
ii)
31,29 EUR/tona pre paradajky určené na iné spracovanie.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 31. januára 2005